गुवाहाटी: नोगोरमायाव गुबुन हादोरसाफोरनिफ्राय लाबोनाय नाखौ बन्द’ खालामनायनिफ्राय गोबां जायगाफोरनि बाजारफोराव हगारफिनदोंब्लाबो सिगांफोरनिबायदि ना बायनाय नुनो मोन्नाय जायाखै।
 मखनो गोनांदि, गुवाहाटीआव गुबुन हादोरसाफोरनिफ्राय लाबोनाय नाखौ आन्जाद नायनानै परमेलिन मोन्नाय जादोंमोन जाय नाखौ जायोब्ला देहानि थाखाय खहा जानो हागौमोन।  बेखौ नोजोर होनानै आसाम सरकारा हादोरसायाव जि(10) साननि थाखाय लाबोनाय ना फान्नायफोरखौ बन्द’खालामनो गोनां जादोंमोन आरो लखेल नानि गोनांथिआ बांदोंमोन।
 नाथाय बन्द’खौ बोखारफिनदोंब्लाबो दासान्दि नोगोरमायाव ना बायनायखौ नुनो मोन्नाय जायाखै।  जानांगौ बे जाथायनिफ्राय नोगोरमानि सुबुंफोरा गोदान मोनसे आयदा (Lession) सोलोंबाय। 